กระทรวงวัฒนธรรมจัดพิธีทำบุญตักบาตรและปล่อยขบวนรถเยี่ยมยลชมวังและพิพิธภัณฑ์เนื่องในงานใต้ร่มพระบารมี 237 ปีกรุงรัตนโกสินทร์
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานประกอบพิธีทางศาสนาในงาน “ใต้ร่มพระบารมี 237 ปี กรุงรัตนโกสินทร์” และตักบาตรพระสงฆ์ 238 รูป ณ สวนสันติชัยปราการ จากนั้นได้จัดทำพิธีบวงสรวงเทพยดา และทำพิธีปล่อยขบวนรถกิจกรรมเยี่ยมยลชมวังและพิพิธภัณฑ์ ณ พิพิธภัณฑสถานแห่งชาติ พระนคร โดยมีผู้แทนหน่วยงานต่างๆ ตลอดจนประชาชนเข้าร่วมกิจกรรมเนืองแน่น         รัฐมนตรีว่าการกระทรวงวัฒนธรรม กล่าวว่า กิจกรรมดังกล่าวจัดขึ้นเพื่อน้อมรำลึกในพระมหากรุณาธิคุณของพระบาทสมเด็จพระพุทธยอดฟ้าจุฬาโลกมหาราช ปฐมกษัตริย์แห่งราชวงศ์จักรีที่ทรงสถาปนากรุงรัตนโกสินทร์ และเพื่อเทิดพระเกียรติพระมหากษัตริย์ไทยทุกพระองค์ในราชวงศ์จักรีที่ได้ทรงนำพาและพัฒนาประเทศให้เป็นปึกแผ่นและมีความเจริญรุ่งเรืองมาครบรอบ 237 ปี แบ่งกิจกรรม 2 ช่วง ได้แก่ การจัดกิจกรรม ณ ชุมชนดั้งเดิม ชุมชนต่างชาติในไทย 16 ชุมชน ระหว่างวันที่ 1 – 6 มีนาคม และกิจกรรมสมโภชงาน ระหว่างวันที่ 8 – 10 มีนาคม ประกอบด้วย กิจกรรม 5 ศาสนามหามงคล และการจัดนิทรรศการ ณ โรงละครแห่งชาติ อาทิ นิทรรศการเทิดพระเกียรติพระมหากษัตริย์แห่งราชวงศ์จักรี 10 รัชกาล และนิทรรศการ 100 เรื่อง 1,000 ภาพเล่าเรื่องกรุงรัตนโกสินทร์ สุดยอดการแสดงแห่งกรุงรัตนโกสินทร์ มหกรรมการแสดงนานาชาติและการแสดงพื้นบ้านนานาชาติ การจัดตลาดอาหารดั้งเดิม ร้านอาหารไทยโบราณ         นอกจากนี้ ยังจัดพิมพ์หนังสือชุมชนต่างชาติที่เข้ามาพึ่งพระบรมโพธิสมภาร หนังสือใต้ร่มพระบารมี 237 ปี กรุงรัตนโกสินทร์ และหนังสือชุมชนดั้งเดิมของไทย เพื่อเผยแพร่ไปยังสถานศึกษา ห้องสมุดประชาชนและหน่วยงานต่างๆ